40. schôdza NR SR - 6.deň - A. dopoludnia
Dátum: 2021-09-24
Poslanec: Hlinka, Jozef (SME RODINA)
Druh vystúpenia: Vystúpenie v rozprave

60. Ďakujem za slovo. Vážený pán predsedajúci, vážený pán podpredseda vlády a minister financií, vážené kolegyne, kolegovia, v súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku predkladám pozmeňujúci a doplňujúci návrh k vládnemu návrhu zákona o mechanizme na podporu obnovy a odolnosti a o zmene a doplnení niektorých zákonov. Vo vládnom návrhu navrhujem vykonať štyri legislatívno-technické zmeny a doplnenia, ktoré majú tzv. spresňujúci charakter. Prvá zmena sa bude týkať legislatívno-technickej úpravy textu tak, aby národná implementačná a koordinačná autorita nezasahovala do kompetencií ministerstiev a ostatných ústredných orgánov štátnej správy podľa zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov. Druhou zmenou sa spresňuje zavedenie povinnosti národnej implementačnej a koordinačnej autority rokovať s Európskou komisiou v prípade realizácie reformy alebo realizácie investície spolu s príslušným vykonávateľom reformy alebo investície. V tretej zmene sa navrhuje spresnenie recipročnej povinnosti národnej implementačnej a koordinačnej autority poskytovať vykonávateľom reforiem a investícií informácie potrebné pre výkon úloh podľa zákona a poskytovať súčinnosť potrebnú pre výkon úloh podľa predloženého zákona. Národná implementačná a koordinačná autorita bude mať povinnosť požadované informácie a súčinnosť vykonávateľom poskytnúť. Cieľom štvrtej zmeny a doplnenia je umožniť vykonávateľovi, aby zabezpečil prijatie nevyhnutných opatrení, ak sa vykonávateľ domnieva, že došlo k nesprávnemu vyhodnoteniu splnenia míľnika určeného v pláne obnovy. Teraz poprosím pána predsedajúceho, aby mi zastavil čas. Prečítam pozmeňujúci a doplňujúci návrh. Pozmeňujúci a doplňujúci návrh poslancov Národnej rady Slovenskej republiky Jozefa Hlinku a Petra Kremského k vládnemu návrhu zákona o mechanizme na podporu obnovy a odolnosti a o zmene a doplnení niektorých zákonov, tlač 611. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladáme nasledujúci pozmeňujúci a doplňujúci návrh k vládnemu návrhu zákona o mechanizme na podporu obnovy a odolnosti a o zmene a doplnení niektorých zákonov. Vo vládnom návrhu navrhujeme vykonať tieto zmeny a doplnenia: 1. V čl. I § 4 ods. 2 písm. b) sa za slovami "dokumentom Európskej únie" vypúšťa čiarka a slová "ktoré majú alebo môžu mať vplyv na vykonávanie plánu obnovy" sa nahrádzajú slovami "k vykonávania plánu obnovy". 2. V čl. I § 4 ods. 3 písm. a) sa na konci pripájajú tieto slová "v súvislosti s realizáciou investície alebo realizáciou reformy v spolupráci s príslušným vykonávateľom". 3. V čl. I § 5 ods. 7 sa za slová "požadovať od" vkladajú slová "národnej implementačnej a koordinačnej autority,". 4. V čl. I § 10 sa za odsek 1 vkladá nový odsek 2, ktorý znie: "(2) Ak vykonávateľ nesúhlasí s hodnotením stavu plnenia míľnika určeného v pláne obnovy podľa § 4 ods. 3 písm. d), môže po predchádzajúcom prerokovaní s národnou implementačnou a koordinačnou autoritou predložiť vláde návrh krízových opatrení. Národná implementačná a koordinačná autorita a vykonávateľ sú povinní realizovať krízové opatrenie schválené vládou a strpieť ich výkon." Doterajšie odseky 2 a 3 sa primerane prečíslujú. Ďakujem pekne za pozornosť.